Удзельнікі летніка наведалі Музей прыроды ў Ляскавічах. У экспазіцыі ёсць і этнаграфічная частка. Аднак яна аформлена прадметамі немясцовага паходжання і часамі нават неаўтэнтычнымі. Напрыклад, такі экспанат, як маляваны дыван, больш характэрны для Цэнтральнай ці Паўночнай Беларусі, чым для Палесся. Рэканструяваны неадпаведна традыцыйнаму адзенню строі на манекенах. Музейныя работнікі паведамілі, што аўтар канцэпцыі экспазіцыі — Аляксандр Бранцаў з Мінска. Хто гэта і дзе працуе, высветліць не атрымалася. На пытанне, ці ладзіць установа этнаграфічныя экспедыцыі, ці папаўняе фонды прадметамі мясцовага паходжання, быў атрыманы адмоўны адказ. У той жа час у музеі працавала выстаўка аўтэнтычных тэкстыльных вырабаў з Жыткавіцкага раёна. Таму ўражанне пасля наведання засталося дваістае.